Arl yaqinidagi qizil uzumzorlar. Arl yaqinidagi Qizil uzumzorlar — asar golland rassomi Vinsent Van Gog ijodiga tegishli boʻlib, 1888-yilning noyabr oyi boshlarida yaratilgan. Asarda uzumzorda ishlayotgan bir guruh ishchilarni koʻrish mumkin. Asar rassom hayotlik chogʻida oʻzi tomonidan sotilgan yagona asar hisoblanadi. Tarixi. "Qizil uzumzorlar" birinchi marta 1890-yilda Bryusseldagi „Yigirmatalik jamiyat“ koʻrgazmasida namoyish etilgan va shu jamiyat aʼzolaridan biri boʻlgan belgiyalik rassom va kolleksioner Anna Boshga 400 frankga (bugungi kunda taxminan 2000 dollarga teng) sotilgan. Keyinchalik asar 1909-yilda Ivan Morozov tomonidan Parijdagi sanʼat galereyasidan sotib olingan. Rossiya inqilobidan soʻng, asar bolsheviklar tomonidan milliylashtirildi va keyinchalik Moskvadagi Pushkin nomidagi davlat tasviriy san'at muzeyiga topshirildi. Tasnifi. Van Gog 1888-yil noyabrda ukasi Teoga shunday deb yozadi: „Eh, nega yakshanba kuni biz bilan birga boʻlmading! Biz qip-qizil uzumzorni koʻrdik — qizil vinoga oʻxshash. Olisdan sargʻish, tepasida esa yam-yashil osmon, atrofda — yomgʻirdan keyingi binafsha rang, baʼzi joylarda — quyosh botishining sariq aksi koʻrinadi“. Xuddi shu oyda, xuddi shu joyda, Monmajour abbatligi yaqinidagi uzum hosilining yigʻib olinishi tasvirlangan „Arledagi qizil uzumzorlar“, deb nomlangan asar yaratiladi. Van Gogda bu manzara ertak xarakterini oladi. Oʻrim-yigʻim odamlari, dexqonlar, rassom tomonidan kundalik mashaqqatli mehnatni boshidan kechiruvchi oddiy xalq sifatida taqdim etiladi va bu shu hayotning timsoliga aylanadi.